Source: https://www.edupedu.ro/titularizarea-pe-notele-din-trecut-a-fost-anulata-oug-ul-de-astazi-da-posibilitatea-angajarii-profesorilor-pe-baza-unui-contract-pe-perioada-de-viabilitate-a-postului-marius-nistor-lider-sindical/
Timestamp: 2019-12-08 22:25:01+00:00
Document Index: 1009808

Matched Legal Cases: ['articolul 253', 'articolul 253', 'CCR ', 'CCR ', 'articolul 253', 'CCR ', 'articolul 253']

Titularizarea pe notele din trecut a fost anulată. OUG-ul de astăzi va face posibilă angajarea profesorilor pe perioada de viabilitate a postului - Marius Nistor, lider sindical - Edupedu
Titularizarea profesorilor pe baza notelor de la examenele din ultimii 6 ani nu mai este posibilă, a declarat pentru Edupedu.ro liderul sindical Marius Nistor. Acesta a explicat pentru Edupedu.ro ce prevede Ordonanța de Urgență anunțată ieri de Ecaterina Andronescu și care ar urma să intre astăzi în ședința de Guvern: “Ordonanța de astăzi le va da posibilitatea colegilor noștri care au promovat un concurs de titularizare cu note peste 7 să își poată desfășura activitatea pe baza unui contract pe perioada de viabilitate a postului respectiv”.
Dar profesorii nu vor mai putea fi titularizați pe baza notelor de la examenele din trecut (proces cunoscut de profesori ca „titularizarea pe articolul 253 din lege”), deci nu mai pot fi angajați pe perioadă nedeterminată pe notele din ultimii 6 ani, a precizat acesta pentru Edupedu.ro.
Contactat de Edupedu.ro, Marius Nistor, președintele Federației Sindicatelor din Educație „Spiru Haret” (FSE Spiru Haret), a declarat că Ministerul Educației lucrează la o Ordonanță de Urgență (OUG) care să modifice Legea educației, ținându-se cont de recomandările Curții Constituționale.
Profesorii care ieri s-au dus la Inspectoratele Școlare să își depună dosarele de titularizare pe 253 “nu mai pot să se titularizeze, pentru că nu mai avem articolul 253“, a declarat pentru Edupedu.ro liderul FSE „Spiru Haret”.
“Efectele sunt doar de acum înainte, nu sunt afectați cei care s-au titularizat până acum, nicio decizie a Curții nu acționează retroactiv“, a precizat Nistor, pentru Edupedu.ro.
“Ordonanța de astăzi le va da posibilitatea colegilor noștri care au promovat un concurs de titularizare cu note peste 7 să își poată desfășura activitatea pe baza unui contract pe perioada de viabilitate a postului respectiv. Adică dacă viabilitatea postului este 3 ani, vor rămâne 3 ani pe postul în cauză, daca postul are viabilitate mai mare, vor rămâne pe toată perioada de viabilitate“, a declarat pentru Edupedu.ro liderul uneia dintre cele două formațiuni sindicale din învățământul preuniversitar.
“Nu vor putea fi titularizați [adică angajați pe perioadă nedeterminată – n.red.], pentru că e decizia Curții, dar vor beneficia de drepturile colegilor titulari, putând participa la toate etapele mișcării de personal”, a continuat Nistor.
Liderul sindical a susținut că a cerut Ministerului Educației “să sancționeze persoanele care se fac vinovate de situația creată, iar ministrul care trebuia să gestioneze această speță nu mai este ministru“.
Întrebat de ce ministrul Ecaterina Andronescu a lăsat metodologia nemodificată în această privință și i-a pus astfel de profesori în situația de a se prezenta cu dosarele la Inspectorate și de a fi respinși, deși a modificat aceeași metodologie de titularizare în legătură cu decizia CCR care le permite profesoarelor să rămână la catedră până la 68 de ani, Marius Nistor a declarat pentru Edupedu.ro: “nu i se poate imputa ministrului actual lipsa de implicare a fostului ministru. Cred că ar trebui să fie și responsabilitatea celor din Minister, care să informeze ministrul. Dar dacă vine cineva de la departamentul juridic și îți spune că nu este nicio problemă…”
“A existat o inițiativă legislativă de modificare a articolului 253, legea a fost înaintată spre promulgare președintelui României, președintele a solicitat o verificare de constituționalitate, înaintând acest proiect Curții Constituționale, iar CCR a declarat neconstituțional articolul 253, mergându-se pe ideea că ar fi o titularizare paralelă“, a susținut Nistor.
Liderul sindical a afirmat că, “din păcate, Ministerul Educației în acea perioadă nu s-a deranjat să vină să explice la nivelul Curții Constituționale care e situația colegilor noștri care se titularizau pe baza articolului 253, pentru că nu era vorba despre o titularizare mascată. Acești colegi au dat un concurs de titularizare la un moment dat, l-au promovat cu o notă peste 7, numai că nu au avut posibilitatea ca în momentul susținerii concursului să se titularizeze, neexistând posturi. Atunci, pentru a nu-i obliga să dea concurs în fiecare an, se lua în considerare nota obținută la titularizare în ultimii 6 ani, cu condiția să fie peste 7. Neexistând această reacție din partea Ministerului, cred ca era ministru Popa [Valentin Popa, ministru al Educației în perioada 29 ianuarie 2018 – 29 septembrie 2018 – n.red.] atunci în fruntea acestei instituții, Curtea s-a pronunțat ca atare“.
Ordinul de ministru care aprobă Metodologia de organizare a titularizării a fost semnat pe 12 noiembrie 2018 de secretarul de stat Gigel Paraschiv, în perioada în care Ministerul Educației era condus interimar de Rovana Plumb, ca urmare a demisiei lui Valentin Popa.
“Încercăm să reglăm situația aceasta respectând punctul de vedere al Curții Constituționale și încercând să găsim o soluție la problema generată prin lipsa de implicare a Ministerului Educației, problemă generată pentru cel puțin 2.300-2.500 de cadre didactice“, a afirmat Nistor.
“Noi, ca federații sindicale, am avertizat atunci că este o problemă legată de decizia CCR, în sensul că art. 253 a fost desființat în totalitate de către Curte. Reprezentanții departamentului juridic al MEN ne-au spus că nu este nicio problemă, pentru că din punctul lor de vedere CCR a anulat doar modificările aduse art. 253 de inițiativa care prevedea trecerea la o perioadă de 10 ani, nu articolul 253 în totalitate“, a precizat liderul sindical.
Popescu C. spune:
6 aprilie 2019 la 19:16
Dacă în 2018, am avut nota peste 7, înseamnă că voi rămâne pe post atât cât acesta este viabil?
Art 253 este neconstituțional din 2014. Ce se întâmplă cu titularizarile făcute prin 253 în perioada 2014-2018?
Marina Zegrean spune:
4 aprilie 2019 la 06:42
Aoleu, ce minuni a putut debita Directia Juridica din MEN!!!! Pai ei n-au citit art 115 din Constitutie! A fost declarata neconstitutionala legea de aprobare a OUG 16/2014 care a modificat art 253 dupa ce a fost declarat neconstitutional prima data. De fapt a fost un control de constitutionalitate a priori, legea de aprobare nici n a fost publicata in mon. of. Pe scurt, Parlamentul trebuie sa dea lege de respingere si sa reglementeze efectele deja produse de oug 16. E adevarat ca fiind un control a priori a legii de aprobare nu se poate extinde controlul constitutionalitatii si asupra oug ul in sine, ca ar trebui emisa o alta lege de aprobare in acord cu decizia CCR. Ei, si aici e ticneala! Pai insusi principiul titularizarii/ numirii pe perioada nedeterminata pe 253 a fost declarat neconstitutional, adica exact esenta OUG 16/2014 ce se impunea a fi aprobata pentru a putea produce efecte in continuare. Orice lege s-ar da, chiar si publicata, ar pica cu brio la CCR, pe art 16 din Constitutie. E un cerc vicios. Asa ca n o mai ard cu 253, ci cu 93. Sunt curioasa cat o tine si asta. Primul lucru pe care trebuia sa l faca Directia Juridica din MEN, inca din vara trecuta, era sa i spuna ministrului de atunci, bai nene 253 e mort si ingropat, pune de altu!
Pauliș Nicoleta Katalina spune:
3 aprilie 2019 la 16:52
Bună ziua! Eu am participat la multe examene de titularizare și nu am luat niciodată o notă sub 7 dar nu sunt titular. Am catedra împărțită în 5 școli și credeți-mă că este foarte greu și totuși m-aș bucura dacă aș fi titulară chiar și așa cu toate școlile. Este stresant să dai examen în fiecare an să iei notă mare și totuși să fi considerat necalificat pentru că ești suplinitor ca să nu mai spun de cât stres îmi provoacă faptul că nu știu dacă și unde voi mai avea ore la anul!
3 aprilie 2019 la 16:55
”să fii” se scrie corect
3 aprilie 2019 la 17:01
Așa e, aveți dreptate, mulțumesc!
21 iulie 2019 la 22:02
Suplinitorii cu concurs national nu sunt considerati necalificati.
3 aprilie 2019 la 15:20
Oare sa nu mai plece tineretul ?!!! Sigur ?!Cum se pot schimba peste noapte legile ??? RUSINE !!!
VIDEO Un deputat USR a publicat o înregistrare cu mizeria din subsolul Spitalului...
Băsescu: PSD nu își revine din șoc, a mărit pensii și salarii și a obținut cât...
Cum au primit permise de conducere persoane cu probleme psihice sau care abia vedeau....